Det blev Mikkel Laursen fra restaurant MellemRum, der løb med sejren da kokke og tjenere i dag dystede i Herning.

Annonce

Østjylland var godt repræsenteret ved søndagens kokke- og tjenerdyst med udsendte kokke fra Restaurant MellemRum og Restaurant Substans, samt tjenere fra Restaurant ET, Restaurant Hærværk og Norsminde Kro.

Og det blev altså Mikkel Laursen fra Restaurant MellemRum, der kunne hive prisen hjem i kategorien Årets Kok.

Jomfruhummer med pocheret æg, kyllingebryst stegt på ben og en dessert med æble, stikkelsbær og chokolade. Det var menuen, som Mikkel Laursen præsenterede i dag.

Det var 25. gang, HORESTA og 3F afviklede konkurrencen, og Mikkel Laursen stiller sig med sejren op i rækken af store kokkenavne, som har vundet titlen gennem årene.

Konkurrencen løb over seks timer, og Mikkel Laursens præstation var nok til at overbevise et stjernespækket dommerpanel med blandt andre Geraniums Rasmus Kofoed.

Deltagerne kendte på forhånd ingredienserne i hovedretten, men forret og dessert skulle laves med indholdet fra en kasse, som først blev offentliggjort på dagen.

Med førstepladsen og æren fulgte en præmie på 40.000 kr.